Τζορτζ Σίριαν

Ο Τζορτζ Σίριαν (George Sirian, Γεώργιος Σαρηγιάννης) (1818 – 21 Δεκεμβρίου 1891) ήταν ένα από τα «ορφανά της Ελληνικής Επανάστασης του 1821». Μεταφέρθηκε στη Βοστώνη (ΗΠΑ) με τη φρεγάτα USS Constitution (στρατιωτικό πλοίο). Υπηρέτησε στο Αμερικανικό Πολεμικό Ναυτικό για πάνω από πενήντα χρόνια, πρώτα ως απλός ναύτης κι έπειτα ως πυροβολητής με τον βαθμό του υπασπιστή.

Πρώτα χρόνια                                                                                                                                    
Ο Σίριαν γεννήθηκε το 1818 στα Ψαρά. Στη διάρκεια της Ελληνικής Επανάστασης του 1821 για την αποτίναξη του τουρκικού ζυγού, σε ηλικία 6 ετών (1824), βίωσε την καταστροφή των Ψαρών και τη σφαγή των συμπατριωτών του από τους Οθωμανούς ως αντίποινα για τον ξεσηκωμό τους (21 Ιουνίου 1824). Η μητέρα του κατάφερε να τον σώσει βάζοντάς τον σε μία βάρκα. Η ίδια σφαγιάστηκε, αλλά το παιδί γλίτωσε χάρη σε ένα αμερικανικό πλοίο που το περισυνέλεξε. Σύμφωνα με ορισμένες μαρτυρίες, βρέθηκε στην Αίγινα μαζί με άλλους Ψαριανούς υπό την προστασία του Κωνσταντίνου Κανάρη και μετέπειτα επιβιβάστηκε στο  USS Constitution.

Πρόκειται για το ιστιοφόρο USS Constitution  (υποκοριστικό: Old Ironsides), πoυ ανήκε στο Αμερικανικό Πολεμικό Ναυτικό (USA Navy) κι επιχειρούσε στη Μεσόγειο κυρίως λόγω της αυξημένης πειρατείας για να προστατεύσει τα συμφέροντα των ΗΠΑ.  

Ο νεαρός πρόσφυγας πέρασε ένα διάστημα στο πλοίο παρέχοντας βοηθητικές υπηρεσίες ως μούτσος. Αυτός ήταν ο μοναδικός τρόπος για να συμπεριληφθεί στο πλήρωμα χωρίς επίσημα καθήκοντα μέχρι να φτάσει στην κατάλληλη ηλικία για να καταταγεί στο Ναυτικό. 

Το εν λόγω πλοίο περιπολούσε στην περιοχή γύρω από τη Χίο για μερικά χρόνια κατά τα πρώτα χρόνια της Επανάστασης των Ελλήνων ενάντια στους Οθωμανούς. Ο καπετάνιος του πλοίου είχε την εντολή να μην αναμειχθεί στην ελληνοτουρκική διαμάχη και δεν επιτρεπόταν να περισυλλέξει φυγάδες (Δόγμα Μονρόε). Τελικά ο Σίριαν ναυτολογήθηκε και υπηρέτησε στο ναυτικό από 9 ετών.

Σταδιοδρομία 
Το διάστημα 1828 – 1837 δεν υπηρέτησε στο ναυτικό, πιθανότατα για να μορφωθεί.

Στις 20 Απριλίου του 1837 ο Σίριαν προάχθηκε σε ανθυπασπιστή του Πολεμικού Ναυτικού με την ειδικότητα του πυροβολητή. Στη διάρκεια του Αμερικανικού Εμφυλίου, έγινε εκπαιδευτής στην Αμερικανική Ναυτική Ακαδημία. 

Ο Σίριαν ήταν ο μόνος που υπηρέτησε στο USS Constitution  σε τρεις διαφορετικές θέσεις κατά τη διάρκεια τριών διαφορετικών περιόδων (ως ναύτης, ως πυροβολητής κι ως πυράρχης). Μία απ’ αυτές τις περιόδους περιλαμβάνει τον γύρο της γης από το 1844 έως το 1846. Στις 30 Ιουλίου του 1872 μετατέθηκε στο ατμόπλοιο USS Idaho.

Ο Σίριαν υπηρέτησε στο Αμερικανικό Πολεμικό Ναυτικό για 52 χρόνια – αυτή φέρεται πως ήταν η 2η πιο μακροχρόνια θητεία στην ιστορία των ΗΠΑ. Αποστρατεύθηκε στις 15 Δεκεμβρίου του 1880, στην ηλικία των 62 ετών. Τη στιγμή της συνταξιοδότησής του ήταν o αρχαιότερος σε σειρά κατάταξης πυροβολητής στο Ναυτικό.

Προσωπική ζωή 
Ο Σίριαν παντρεύτηκε το 1840 την Ελεονορά Μάρσαλ, κόρη του Τζορτζ Μάρσαλ, που ήταν επίσης Έλληνας πρόσφυγας που κατατάχθηκε στο Αμερικανικό Πολεμικό Ναυτικό το 1809. Ο τελευταίος έγραψε το 1822 το επίσημο εκπαιδευτικό εγχειρίδιο «Πρακτική Ναυτική Πυροβολική» και δίδαξε, στην ουσία, την τέχνη του πυροβολητή στον Σίριαν.

O Σίριαν κι η Μάρσαλ έκαναν 7 παιδιά. Ο μεγαλύτερος γιος του Κωνσταντίνος Αμβρόσιος Σίριαν, έγινε αρχηγός του Πολεμικού Ναυτικού των ΗΠΑ. Ο Κωνσταντίνος έκανε 2 παιδιάꞏ ονόμασε τον έναν του γιο Τζορτζ Σίριαν. Ο τελευταίος εργάστηκε στην Πολεμική Βάση του Νόρφολκ στις αρχές του 20ου αιώνα.

Ο πυροβολητής Τζορτζ Σίριαν απεβίωσε το 1891 (21 Δεκεμβρίου), στο Πόρτσμουθ της Βιρτζίνια, σε ηλικία 73 χρονών.

Αποτίμηση 
Η τεχνική κατάρτιση του Σίριαν, η αφοσίωση και οι οργανωτικές του ικανότητες αποτελούν σημείο αναφοράς και πρότυπο για τους αξιωματικούς του Ναυτικού.

Το αμερικανικό πολεμικό ναυτικό, αναγνωρίζοντας την αξία και την προσφορά του Σίριαν, έχει θεσπίσει το βραβείο «The George Sirian Meritorious Service Award», το οποίο απονέμεται μέχρι σήμερα σε υπαξιωματικούς που αποδεικνύουν την αριστεία τους στο Αμερικανικό Πολεμικό Ναυτικό.

Τα εκθέματα του Ναυτικού Μουσείου που αφορούν τη ζωή του Τζορτζ Σίριαν έχουν ταξιδέψει σε ολόκληρη τη χώρα. 

Το 2007 συμπεριλήφθηκε στο Hall of Fame του πολεμικού ναυτικού των Ηνωμένων Πολιτειών της Αμερικής.

Δείτε επίσης 
 Φώτιος Φισκ
 Γαρυφαλλιά Μιχάλβεη / Μιχάλμπεη
 Λουκάς Μιλτιάδης Μίλλερ
 Τζωρτζ Μουζάλας Καλβοκαρέσης

Εξωτερικοί σύνδεσμοι 
 George Ipsara Sirian
 Τα ορφανά του 1821: Ιστορίες Αμερικανικού Φιλελληνισμού

Παραπομπές 

__ΕΥΡΕΤΗΡΙΟ__
Ορφανά του Αγώνα